Do kraja 2018. potpisano je 117 sporazuma o jamstvu s 93 financijska posrednika (2017. potpisana su 23 nova sporazuma, a 2018. njih 24) u 28 zemalja (24 članice EU-a i 4 treće zemlje) za ukupan iznos od 1,2 milijarde EUR, a u okviru instrumenta kreditnog jamstva već je bilo osigurano približno 22,8 milijardi EUR za 414 739 MSP-ova u 27 zemalja. Za 117 projekata potpisanih do kraja 2018. očekuje se da će MSP-ovima biti dostupno više od 36 milijardi EUR.

Projektom se nastoji utvrditi optimalna kombinacija mjera industrijske politike (poslovanje, financiranje, ulaganja itd.) kako bi se omogućio razvoj i uvođenje rješenja umjetne inteligencije te kako bi europski MSP-ovi od njih mogli imati financijsku korist. Projektom se doprlo do više relevantnih dionika nego što se očekivalo, primjerice povećanjem broja sudionika na završnoj konferenciji (održanoj u Bruxellesu 18. i 19. veljače 2020.) sa 100 na 190 (s više od 300 registracija) bez utjecaja na proračun. Tri izvješća o projektu dostupna su na sljedećim poveznicama:

→ Market analysis, critical AI applications and rollout (Analiza tržišta, ključna rješenja umjetne inteligencije i uvođenje) ,

→ Foresight scenarios (Predviđeni scenariji) ,

→ Policy measures and recommendations (Političke mjere i preporuke) .

Turizam

Na temelju poziva na podnošenje prijedloga za pružanje potpore tematskom turizmu i iskorištavanje veza između turizma te kulturnih i kreativnih industrija sufinancirano je sedam projekata. Tijekom provedbe tih projekata javile su se poteškoće povezane s krizom uzrokovanom bolešću COVID-19, što je dovelo do promjena i odstupanja. Izvršna agencija stalno je u kontaktu s partnerima projekta i olakšala je provedbu prilagodbi (kad su bile realistične i izvedive). Koordinatori će podnijeti konačna izvješća na kraju razdoblja sufinanciranja.

MSP-ovi koji su sudjelovali u projektima proširili su svoje poslovne aktivnosti i neki su upotrijebili svoje digitalne vještine za izradu proizvoda povezanih s ciljevima pojedinih projekata (kao što je igrifikacija u okviru projekata TRAMES i MEDRYDIVE te taktilna tehnologija u okviru projekta EU UNESCO4ALL TOUR): – za projekt TRACES bila su zainteresirana poduzeća iz drugih gradova kandidata (npr. Oulo u Finskoj), – u okviru projekta Fishfest osmišljeni su posebni turistički proizvodi u specijaliziranim područjima, – u okviru projekta MAPPAE stvoreni su višeosjetilni putovi povezani s medicinskim i aromatičnim biljkama, mirisima i aromama, – u okviru projekta CHARM izrađen je vodič o pitoresknim i privlačnim, manje poznatim europskim selima radi osiguranja održivog turizma.

2.4.Cilj D: Promicanje poduzetništva i poduzetničke kulture

U Uredbi o COSME-u navodi se da bi 2,5 % ukupnog proračuna trebalo biti namijenjeno promicanju poduzetništva i poduzetničke kulture.

Za taj je cilj 2018. dodijeljeno 12 milijuna EUR.

Mreže socijalnih inovacija za socijalno poduzetništvo

U okviru projekta razmatrala se uloga društvenih mreža u promicanju socijalnog poduzetništva, a socijalnim poduzetnicima pomoglo se da pristupe financiranju. Projekt je blago izmijenjen u skladu s prioritetima novog sastava Komisije i zbog krize uzrokovane bolešću COVID-19 te kako bi se bolje razmotrili aspekti oporavka povezani sa socijalnom ekonomijom. Rezultati projekta bili su: 12 nacrta članaka priznatih međunarodnih znanstvenika u području socijalne ekonomije; doprinosi za akcijski plan za socijalnu ekonomiju koji će Komisija donijeti u drugoj polovini 2021.; velika virtualna mreža akademskih znanstvenika, socijalnih poduzetnika, ulagatelja poduzetničkog kapitala, oblikovatelja politika i stručnjaka iz cijele Europe; znanstvena konferencija o socijalnoj ekonomiji (od 24. do 25. studenoga 2020.) povezana sa sastankom na vrhu o europskoj socijalnoj ekonomiji.

Komisija podržava i uključivanje socijalnih pitanja u postupke javne nabave putem mjere u vezi s prikupljanjem primjera dobre prakse i informiranja o socijalno odgovornoj javnoj nabavi te projekta u vezi s promicanjem uključivanja socijalnih pitanja u postupke javne nabave za poduzeća socijalne ekonomije. Dokument u PDF formatu s 22 primjera dobre prakse iz 12 zemalja EU-a može se preuzeti na poveznici: Buying for social impact - Good practice from around the EU (Kupovanje s društvenim učinkom – dobra praksa iz EU-a) .

Erasmus za mlade poduzetnike

Program omogućuje potencijalnom ili novom poduzetniku da surađuje s iskusnim poduzetnikom u drugoj zemlji koja sudjeluje u programu COSME. U razdoblju 2017.–2018. provedena su 32 projekta (putem 10 posebnih sporazuma o dodjeli bespovratnih sredstava i dva poziva na podnošenje prijedloga) putem kojih se između 1 000 i 1 500 novih poduzetnika povezalo s iskusnijim poduzetnicima. Više od 90 % sudionika proglasilo je te razmjene uspješnima. Priče o uspjehu i iskustva korisnika možete pronaći na https://www.erasmus-entrepreneurs.eu/index.php?lan=hr .

3.Mjere potpore i administrativni rashodi